<classify> NAIBU Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile amewataka viongozi wa Serikali, kamati za ulinzi na usalama za wilaya na mikoa, kushirikiana na waganga wa ngazi hizo kufuatilia matukio ya ukatili wa kijinsia katika maeneo yao ili kuyakomesha.Ameitoa maagizo hayo mkoani Morogoro juzi baada ya kupokea taarifa ya mkoa kutoka kwa Mganga Mkuu wa Mkoa, Dk Francis Jacob katika ziara ya kutembelea miradi ya maendeleo ya sekta ya afya na kukutana na watumishi wa sekta hiyo wa wilaya za Morogoro, Mvomero, Malinyi na Ulanga.Amesema kumekuwepo na matukio kadhaa nchini yanayoashiria ukatili wa kijinsia ikiwa ni pamoja na ubakaji, mauaji kwa akina mama, kukithiri kwa mimba za utotoni na kuibwa kwa watoto.Amesema ili kutokomeza ukatili huo, wahusika wanapaswa kuchukuliwa hatua kali za kisheria wakiwemo na wazazi wanaowaozesha watoto wanaosoma na wanaowaficha vijana waliowapa mimba wanafunzi.Amesema hatua hizo zitahusu walimu wasiotoa taarifa za wanafunzi waliopewa mimba katika shule zao, watendaji wa mitaa na vijiji watakaobainika kutotoa taarifa za watoto waliopewa mimba maeneo yao.Alisema moja ya mikakati ya kukabili tatizo hilo ni uwepo wa madawati ya jinsia katika vituo vyote ya Polisi nchini ambapo mpaka sasa yameundwa madawati 500 na kwa sasa wizara husika imeweka mwongozo wa kuanzishwa kwa vituo vya kijamii vya kushughulikia ukatili kwa wanawake na watoto.Mganga Mkuu wa Mkoa, Dk Jacob alisema mwaka 2017 2018, jumla ya mashauri ya ukatili wa kijinsia na ukatili dhidi ya watoto yaliyotolewa katika mamlaka mbalimbali ni 1,482, ambayo kwa watoto ni 819 yalifanyiwa kazi na kesi zilizopelekwa mahakamani ni 268 na zilizohukumiwa ni kesi 38.  <topic>: kitaifa 